14.12.2022
ET
Euroopa Liidu Teataja
C 475/1
IV (Teave)
TEAVE EUROOPA LIIDU INSTITUTSIOONIDELT, ORGANITELT JA ASUTUSTELT
EUROOPA PARLAMENT LXVIII COSACi TÄISKOGU ISTUNG Praha, 13.–15. november 2022 LXVIII COSACi seisukohad (2022/C 475/01)
Ukraina (1)
COSAC mõistab kõige karmimalt hukka Venemaa provotseerimata, põhjendamatu ja ebaseadusliku sissetungi Ukrainasse, mis on suveräänne ja demokraatlik riik.
Samuti mõistab ta hukka Valgevene osalemise Venemaa sõjalises agressioonis.
(2)
COSAC mõistab hukka Venemaa korraldatud ebaseaduslikud referendumid Ukraina rahvusvaheliselt tunnustatud piirides ning Ukraina Donetski, Hersoni, Luganski ja Zaporižžja oblastite ebaseadusliku annekteerimise katse.
Venemaa ühepoolsed otsused rikuvad tahtlikult ÜRO põhikirja ja on vastuolus reeglitel põhineva rahvusvahelise korraga.
Venemaal ei ole õiguspärast alust mis tahes tegevuseks Ukraina territooriumil.
(3)
COSAC on vapustatud raketi- ja kamikaze-droonide rünnakutest, mille Venemaa on korraldanud Ukraina tsiviil- ja energiataristule ning haridusasutustele, hävitades kodusid ja tappes tsiviilisikuid, ja mõistab need teravalt hukka.
COSAC märgib, et need on inimsusvastased kuriteod, ning kutsub seetõttu riikide parlamente üles tunnistama Venemaa praeguse režiimi terroristlikuks.
(4)
COSAC nõuab Venemaa ebaseadusliku sõjalise tegevuse viivitamatut ja tingimusteta lõpetamist ning kõigi Venemaa vägede ja kogu sõjalise varustuse väljaviimist Ukraina territooriumilt, samuti nõuab ta õiglast rahu, mille aluseks on Ukraina territoriaalse terviklikkuse, suveräänsuse ja sõltumatuse täielik austamine.
(5)
COSAC nõuab spetsiaalse rahvusvahelise kriminaalkohtu loomist, et tagada vastutusele võtmine agressiooniku­ ritegude eest, ning nõuab Ukrainas toime pandud sõjakuritegude ja muude kuritegude eest vastutusele võtmist ja nende eest karistamist vastavalt rahvusvahelisele õigusele, sealhulgas universaalse kohtualluvuse põhimõtte rakendamise kaudu.
(6)
COSAC nõuab rahvusvahelisele õigusele vastava tõhusa mehhanismi loomist, et arestida isikutele ja riigile kuuluvaid varasid, mis on külmutatud ELi sanktsioonide tulemusena, ning kasutada neid varasid Venemaa agressiooni tagajärjel Ukrainale ja selle rahvale tekitatud kahju hüvitamiseks.
COSAC nõuab, et Venemaa maksaks Ukrainale tekitatud varalise ja mittevaralise kahju eest täielikku hüvitist.
(7)
COSAC kutsub ELi juhte üles veelgi tugevdama sanktsioone Venemaa ja Valgevene suhtes, et peatada Venemaa provotseerimata agressioon.